Okresná prokuratúra Nové Zámky 
F. Rákocziho 15, 940 44 Nové Zámky 1

Sp. zn. : XXXXX	Nové Zámky, 11.3.2014
EEČ : 2-33-32-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Nové Zámky
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX XXXXX 
Ako otec  maloletého syna XXXXX je podľa rozsudku Okresného súdu Nové Zámky číslo XXXXX povinný prispievať na jeho výživu mesačne sumou  56,43 € mesačne vždy do 15-teho dňa v mesiaci k rukám matky XXXXX, XXXXX vyživovaciu povinnosť si neplní pravidelne mesačné, čím za obdobie od 01.08.2007 do 31.10.2009 a od 01.01.2010 do 28.02.2010 vznikol dlh na výživnom  vo výške  1. 580,04 €,

lebo zanikla trestnosť činu

Odôvodnenie:
     Poverený príslušník Okresného riaditeľstva Policajného zboru, Úradu justičnej a kriminálnej polície  v Nových Zámkoch uznesením spisovej značky XXXXX podľa § 199 odsek 1 Trestného poriadku  začal trestné stíhanie  pre prečin zanedbania povinnej výživy  podľa § 207 odsek 1 Trestného zákona a vyšetrovateľ  Okresného riaditeľstva PZ, Úradu justičnej a kriminálnej polície, Odboru justičnej  polície, Oddelenia všeobecnej kriminality, Nové Zámky,uznesením  spisovej značky XXXXX podľa § 206 odsek 1 Trestného poriadku vzniesol obvinenie  XXXXX,  pre prečin zanedbania  povinnej výživy podľa § 207 odsek 1 Trestného zákona na tom skutkovom základe, ako je  uvedené vo výrokovej časti tohto uznesenia.
      XXXXX pred vyšetrovateľom  Okresného riaditeľstva Policajného zboru  Nové Zámky  dňa 17.02.2014  uviedla, že obvinený dlhujúcu sumu  na výživnom uhradil v plnej výške,  pričom  k zaostalému výživnému bola započítaná aj posledná splátka vo výške 210.--€ zo dňa 11.02.2014. To, že obvinený zaplatil  celé výživné, nevie zdokladovať, avšak vyživovaciu povinnosť si  riadne plní. Keďže neeviduje žiadny dlh na výživnom, nežiada, aby bolo voči  XXXXX  naďalej vedené trestné stíhanie.
      Obvinený XXXXX vo svojom výsluchu zo dňa 18.02.2014 prehlásil, že zaostalé výživné uhradil v plnej výške a to  tak, že časť osobne zaplatil  bývalej manželke a časť platil poštovými poukážkami. 
      Keďže obvinený  využil ustanovenia o účinnej ľútosti v zmysle  § 86 odsek 1 písmeno a) Trestného zákona a vyživovaciu povinnosť si voči svojmu synovi  dodatočne splnil skôr, než sa súd odobral na záverečnú poradu, prečin nemal  trvalo nepriaznivé  následky a trestnosť zanedbania povinnej  výživy zanikla.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Dagmar Hausleitnerová
prokurátorka